b'\n_START_ARTICLE_\nMalaltia\n_START_SECTION_\nIntroducci\xc3\xb3\n_START_PARAGRAPH_\nLa salut \xc3\xa9s definida per l\'Organitzaci\xc3\xb3 Mundial de la Salut a la seva Constituci\xc3\xb3 com  [...] l\'abs\xc3\xa8ncia de malaltia. Quan aquestes condicions no estan acomplertes, es pot considerar que alg\xc3\xba est\xc3\xa0 malalt o t\xc3\xa9 una malaltia. La medicaci\xc3\xb3 i la ci\xc3\xa8ncia de la farmacologia s\xc3\xb3n utilitzades per tal de guarir o reduir els s\xc3\xadmptomes d\'una malaltia o les seves condicions m\xc3\xa8diques._NEWLINE_Es parla de malaltia quan hi ha condicions del cos o de la ment que causen dolor, disfunci\xc3\xb3 o angoixa a la persona afectada o les persones properes a aquesta. De vegades, el terme s\'aplica a lesions, discapacitats, s\xc3\xadndromes, infeccions, s\xc3\xadmptomes, comportaments anormals i variacions at\xc3\xadpiques de les seves estructures i/o funcions.\n_START_SECTION_\nCauses de les malalties\n_START_PARAGRAPH_\nHi ha molts factors que poden causar l\'aparici\xc3\xb3 d\'una malaltia, aquests factors poden ser tant intr\xc3\xadnsecs com extr\xc3\xadnsecs al cos. La pres\xc3\xa8ncia de factors intr\xc3\xadnsec no exclou l\'acci\xc3\xb3 simult\xc3\xa0nia dels extr\xc3\xadnsecs, i viceversa, moltes malalties resulten d\'una combinaci\xc3\xb3 d\'ambd\xc3\xb3s tipus de factors. Els factors poden ser psicol\xc3\xb2gics, biol\xc3\xb2gics, qu\xc3\xadmics, bioqu\xc3\xadmics, socials, mediambientals, etc._NEWLINE_Un patogen o agent infecci\xc3\xb3s \xc3\xa9s un agent biol\xc3\xb2gic que causa una malaltia o patologia al seu hoste. Els postulats de Koch han estat generalitzats per a determinar si una malaltia infecciosa ha estat causada per un determinat agent. Nom\xc3\xa9s algunes malalties, com per exemple la grip, s\xc3\xb3n contagioses, els microorganismes que causen aquestes malalties es coneixen com a pat\xc3\xb2gens i inclouen diferents tipus de bacteris, virus, protozous i fongs. Les malalties infeccioses es poden contagiar, per exemple, per contacte d\'una m\xc3\xa0 amb material infecci\xc3\xb3s a la seva superf\xc3\xadcie amb la boca, per picades d\'insectes o d\'altres portadors de malalties, per la ingesta d\'aigua o d\'aliments contaminats (normalment a trav\xc3\xa9s dels excrements), etc. Tamb\xc3\xa9 hi ha malalties de transmissi\xc3\xb3 sexual com la s\xc3\xadfilis o la sida._NEWLINE_Algunes malalties, com la majoria de les formes de c\xc3\xa0ncer, les malalties del cor i els trastorns mentals, no s\xc3\xb3n malalties infeccioses. Moltes malalties no infeccioses tenen un origen gen\xc3\xa8tic parcialment o totalment i per tant poden ser transmeses d\'una generaci\xc3\xb3 a una altra._NEWLINE_Les condicions socials en qu\xc3\xa8 viuen les persones s\xc3\xb3n considerades com uns determinants socials de la salut, at\xc3\xa8s que determinen la salut dels individus. Les malalties habitualment estan relacionades amb circumst\xc3\xa0ncies socials, econ\xc3\xb2miques, pol\xc3\xadtiques i mediambientals. Han estat reconeguts per diverses organitzacions de salut com per exemple l\'Ag\xc3\xa8ncia Sanit\xc3\xa0ria P\xc3\xbablica del Canad\xc3\xa0 o l\'Organitzaci\xc3\xb3 Mundial de la Salut com a factors que influeixen en gran manera sobre el benestar personal i col\xc2\xb7lectiu._NEWLINE_Quan no es coneix b\xc3\xa9 la causa d\'una malaltia, les societats tendeixen a mitificar-la o utilitzar-la com una met\xc3\xa0fora o un s\xc3\xadmbol del que aquella cultura considera com a dolent. Per exemple, fins al descobriment de l\'origen bacteri\xc3\xa0 de la tuberculosi, descobert el 1882, els experts atribu\xc3\xafen la malaltia a factors hereditaris, a l\'estil de vida sedentari, a un estat d\'\xc3\xa0nim deprimit, als excessos sexuals, als excessos alimentaris o a l\'ab\xc3\xbas de l\'alcohol; tot un seguit de mals socials de l\'\xc3\xa8poca._NEWLINE_Segons la medicina evolutiva, moltes malalties no estan directament causades per una infecci\xc3\xb3 o disfunci\xc3\xb3 sin\xc3\xb3 que s\xc3\xb3n una resposta creada pel cos. La febre, per exemple, no \xc3\xa9s causada directament per cap bacteri o virus sin\xc3\xb3 que el cos, quan identifica immunol\xc3\xb2gicament la pres\xc3\xa8ncia d\'aquests pat\xc3\xb2gens, ho fa denotar amb un augment de la temperatura corporal. La medicina evolutiva identifica un conjunt de respostes que ajuden la febre a crear aquest estat de malestar general. Entre aquestes, s\'hi inclouen canvis com la letargia, depressi\xc3\xb3, anor\xc3\xa8xia, somnol\xc3\xa8ncia, hiperalg\xc3\xa8sia, i la incapacitat per a concentrar-se. Tot aquests aspectes, juntament amb la febre, s\xc3\xb3n causats pel cervell a trav\xc3\xa9s del control sobre el cos. Tot i aix\xc3\xad, tamb\xc3\xa9 es poden donar sense acompanyar cap infecci\xc3\xb3, com per exemple en la malnutrici\xc3\xb3 o l\'embar\xc3\xa0s tard\xc3\xa0, produint un cost que supera el benefici. En humans, un factor important en la malaltia \xc3\xa9s tamb\xc3\xa9 l\'intel\xc2\xb7lectual, que t\xc3\xa9 un paper important davant falses informacions o en l\'efecte placebo.\n_START_SECTION_\nClassificaci\xc3\xb3 de les malalties\n_START_PARAGRAPH_\nDe l\'estudi de les diferents classificacions de les malalties s\'encarrega una branca de la medicina anomenada nosologia. _NEWLINE_Hi ha diverses maneres de classificar les malalties. No obstant aix\xc3\xb2, a causa de la constant evoluci\xc3\xb3 de la medicina, aquestes classificacions no s\xc3\xb3n est\xc3\xa0tiques. Les malalties poden ser classificades, per exemple, segons les seves causes (classificaci\xc3\xb3 etiol\xc3\xb2gica), dels seus s\xc3\xadmptomes (classificaci\xc3\xb3 nosogr\xc3\xa0fica) o segons les funcions o els \xc3\xb2rgans afectats (classificaci\xc3\xb3 funcional).\n_START_SECTION_\nTractament\n_START_PARAGRAPH_\nLa promoci\xc3\xb3 de la salut s\xc3\xb3n un conjunt d\'accions formades per la prevenci\xc3\xb3, tractament i gesti\xc3\xb3 de la malaltia, aix\xc3\xad com la preservaci\xc3\xb3 del benestar f\xc3\xadsic i mental mitjan\xc3\xa7ant els serveis oferts pel sistema m\xc3\xa8dic i sanitari. Un pacient \xc3\xa9s aquella persona que rep atenci\xc3\xb3, cura o tractament m\xc3\xa8dic, habitualment pel fet de patir una lesi\xc3\xb3 o malaltia._NEWLINE_Les emerg\xc3\xa8ncies m\xc3\xa8diques s\xc3\xb3n lesions o malalties que impliquen greument la salut o, fins i tot, la vida de la persona, i en les quals es requereix l\'ajuda d\'un doctor o d\'un hospital. El departament d\'emerg\xc3\xa8ncies m\xc3\xa8diques aporta el tractament inicial per a un espectre ampli de malalties i lesions per tal de preservar la m\xc3\xa0xima funcionalitat del cos del pacient._NEWLINE_Un medicament \xc3\xa9s qualsevol subst\xc3\xa0ncia qu\xc3\xadmica que \xc3\xa9s utilitzada per tractar una malaltia, habitualment produ\xc3\xafdes per companyies farmac\xc3\xa8utiques i sovint patentades. Aquells medicaments sense patent o la patent dels quals ha caducat s\'anomenen gen\xc3\xa8rics. Alguns medicaments, mal utilitzats, poden ser en si mateixos causa de malaltia, b\xc3\xa0sicament com a enverinament._NEWLINE_El rep\xc3\xb2s pot ser un altre tractament m\xc3\xa8dic que consisteix a romandre al llit dia i nit._NEWLINE_La ter\xc3\xa0pia de xoc \xc3\xa9s la inducci\xc3\xb3 deliberada i controlada d\'alguna forma d\'estat de xoc fisiol\xc3\xb2gic en un individu com a tractament d\'una malaltia psiqui\xc3\xa0trica. L\'electroter\xc3\xa0pia \xc3\xa9s l\'\xc3\xbas d\'energia el\xc3\xa8ctrica amb aquest prop\xc3\xb2sit.\n_START_SECTION_\nEstudi de les malalties\n_START_PARAGRAPH_\nL\'epidemiologia \xc3\xa9s l\'estudi cient\xc3\xadfic dels factors que causen o faciliten les malalties que afecten la salut dels individus i de les poblacions i serveix de fonament de les intervencions dutes a terme en inter\xc3\xa8s de la salut p\xc3\xbablica i la medicina preventiva. Hi ha malalties que s\xc3\xb3n m\xc3\xa9s comunes en certes \xc3\xa0rees geogr\xc3\xa0fiques, entre les persones que presenten certes caracter\xc3\xadstiques gen\xc3\xa8tiques o socioecon\xc3\xb2miques, o en determinats moments de l\'any._NEWLINE_L\'epidemiologia \xc3\xa9s considerada un element fonamental de les metodologies de recerca en salut p\xc3\xbablica, i \xc3\xa9s molt utilitzada a la medicina basada en l\'evid\xc3\xa8ncia per a la identificaci\xc3\xb3 de factors de risc de les malalties. En l\'estudi de les malalties infeccioses i no infeccioses, el treball dels epidemi\xc3\xb2legs va des de la recerca dels brots epid\xc3\xa8mics fins al disseny d\'estudis, la recopilaci\xc3\xb3 de dades i la seva an\xc3\xa0lisi, incloent-hi el desenvolupament de models estad\xc3\xadstics per provar les hip\xc3\xb2tesis i la documentaci\xc3\xb3 dels resultats per a la seva presentaci\xc3\xb3 a les revistes cient\xc3\xadfiques._NEWLINE_Els epidemi\xc3\xb2legs utilitzen una s\xc3\xa8rie d\'altres disciplines cient\xc3\xadfiques com la biologia (per entendre millor els processos de malaltia), la bioestad\xc3\xadstica (per a l\'an\xc3\xa0lisi de les dades), la geoinform\xc3\xa0tica (per emmagatzemar les dades i representar-les gr\xc3\xa0ficament sobre mapes) i disciplines de les ci\xc3\xa8ncies socials (per entendre millor els factors de risc)._NEWLINE_En l\'estudi de les malalties, l\'epidemiologia s\'enfronta al repte de definir-les. En especial en el cas de les malalties poc conegudes, els diferents cient\xc3\xadfics poden utilitzar definicions for\xc3\xa7a diferents. Sense un acord sobre la definici\xc3\xb3, els investigadors poden trobar un nombre molt diferent de casos i caracteritzar la malaltia de diferents maneres._NEWLINE_La medicina conductual \xc3\xa9s un camp interdisciplinari de la medicina implicat en el desenvolupament i integraci\xc3\xb3 dels coneixements psicosocials, conductuals i biom\xc3\xa8dics relatius a la salut i la malaltia.\n_START_SECTION_\nLa c\xc3\xa0rrega de morbiditat, l\'impacte de la malaltia\n_START_PARAGRAPH_\nLa c\xc3\xa0rrega de morbiditat \xc3\xa9s una mesura de l\'impacte d\'un problema de salut en una \xc3\xa0rea considerant factors mesurables com la mortalitat, la morbiditat, cost financer o d\'altres indicadors. A nivell mundial, l\'OMS publica la c\xc3\xa0rrega mundial de morbiditat que analitza l\'impacte de 107 malalties i 10 factors de risc._NEWLINE_Hi ha diverses mesures per quantificar la c\xc3\xa0rrega de morbiditat en les persones. Els anys potencials de vida perduts (APVP) \xc3\xa9s una estimaci\xc3\xb3 simple del nombre d\'anys que es va reduir la vida d\'una persona a causa d\'una malaltia. Per exemple, si una persona mor a l\'edat de 65 anys d\'una malaltia, i probablement hauria viscut fins als 80 anys sense la malaltia, es considera que la malaltia ha causat una p\xc3\xa8rdua de 15 anys de vida potencial. Els mesuraments d\'APVP no tenen en compte la discapacitat que pateix una persona abans de morir, de manera que aquest m\xc3\xa8tode considera equivalents una persona que mor de sobte i una persona que mor a la mateixa edat per\xc3\xb2 despr\xc3\xa9s de d\xc3\xa8cades de malaltia. L\'any 2004, l\'Organitzaci\xc3\xb3 Mundial de la Salut va calcular que s\'havien perdut m\xc3\xa9s de 932 milions d\'anys potencials de vida per mort prematura. A Catalunya, l\'any 2009 el Departament de Salut de la Generalitat de Catalunya va estimar 57.806 anys potencials de vida perduts._NEWLINE_Estimaci\xc3\xb3 de les causes de la mortalitat segons l\'OMS per al 2008\n_START_SECTION_\nReligi\xc3\xb3 i malaltia\n_START_PARAGRAPH_\nHist\xc3\xb2ricament, el desconeixement i la ignor\xc3\xa0ncia de les causes de les malalties ha portat els humans a cercar un origen sobrenatural. Entre els pobles primitius, per exemple, les malalties sempre s\xc3\xb3n causades per un \xc3\xa9sser maligne i la seva acci\xc3\xb3 es manifesta a trav\xc3\xa9s d\'aquestes. A la nostra cultura occidental van ser els grecs presocr\xc3\xa0tics els primers a explicar les malalties com un proc\xc3\xa9s natural, sense connotacions sobrenaturals. A partir del segle VII aC els grecs van comen\xc3\xa7ar a establir un pensament racional de la malaltia, sense els elements m\xc3\xa0gics o religiosos comuns a altres civilitzacions._NEWLINE_La medicina tradicional s\xc3\xb3n un conjunt de procediments utilitzats tradicionalment per tractar malalties o lesions, ajudar en els parts, i per al manteniment del benestar. Es tracta d\'un bloc de coneixement diferent de la "medicina cient\xc3\xadfica" i ambdues poden coexistir en la mateixa cultura._NEWLINE_La frontera entre normalitat i malaltia pot ser subjectiva. Per exemple, en algunes religions, l\'homosexualitat es considerava una malaltia.\n_START_SECTION_\nEl pluralisme assistencial o m\xc3\xa8dic\n_START_PARAGRAPH_\nEl concepte de malaltia suposa un problema \xc3\xa8tic, epistemol\xc3\xb2gic i ontol\xc3\xb2gic. Les seues definicions impliquen controv\xc3\xa8rsies per les implicacions al discriminar qui requereix atenci\xc3\xb3 i tractament, qui es torna exempt de realitzar deures i qui requereix ajudes econ\xc3\xb2miques. Per a abordar la seua definici\xc3\xb3 hi ha dos m\xc3\xa8todes: definir cercant caracter\xc3\xadstiques en com\xc3\xba (el que es diu una aproximaci\xc3\xb3 cl\xc3\xa0ssica) i definir mitjan\xc3\xa7ant exemples considerats els m\xc3\xa9s representatius (el que es diu aproximaci\xc3\xb3 que no \xc3\xa9s cl\xc3\xa0ssica). L\'aproximaci\xc3\xb3 cl\xc3\xa0ssica s\'ha intentat i ha fracassat._NEWLINE_Hi ha una enorme varietat cultural d\'interpretacions de la malaltia. A totes les societats humanes \xc3\xa9s possible descriure el compex salut, malaltia i atenci\xc3\xb3 que inclou concepcions de la malaltia i de la salut i pr\xc3\xa0ctiques en relaci\xc3\xb3 a aquesta. Totes les societats empren procediments d\'observaci\xc3\xb3 naturalista de la malaltia basat en l\'assaig i error i l\'\xc3\xbas de remeis: el cas de la medicina cient\xc3\xadfico-experimental \xc3\xa9s el de l\'evoluci\xc3\xb3 dels models naturalistes desenvolupats inicialment al Corpus Hippocraticum. A m\xc3\xa9s, moltes societats desenvolupen interpretacions religioses i cosmol\xc3\xb2giques sobre l\'etiologia de les malalties i empren tamb\xc3\xa9 pr\xc3\xa0ctiques m\xc3\xa0giques i rituals per gestionar-les. A totes les societats, i aquest \xc3\xa9s un fenomen que s\'accentua en l\'actual proc\xc3\xa9s de globalitzaci\xc3\xb3 el pluralisme m\xc3\xa8dic o assistencial est\xc3\xa0 representat per una muni\xc3\xb3 de recursos en constant desenvolupament. L\'objecte de l\'antropologia m\xc3\xa8dica \xc3\xa9s estudiar aquest fet._NEWLINE_Una investigaci\xc3\xb3 feta a partir de 200 respostes a una enquesta per part de professionals de la sanitat trob\xc3\xa0 que no hi ha concepci\xc3\xb3 protot\xc3\xadpica d\'all\xc3\xb2 que \xc3\xa9s una malaltia.'